Folketing
2008-05-09

Jeg synes også, det er fornuftigt at skæve rigtig meget til den svenske undersøgelse. Jeg forstod på ministerens indlæg, at resultatet foreligger i april 2010, og det vil sige, at vi ikke før april 2010 kommer videre med at kunne kortlægge herhjemme i Danmark, hvad det positive eller negative ville være for de kvinder, der er i prostitution. Jeg føler egentlig, at der er behov for, at det samlede Folketing får et mere oplyst grundlag at tage stilling på, om prostitution skal kriminaliseres, eller om sexkøb skal kriminaliseres. Vi ved, at den udvikling, der er i de andre nordiske lande omkring os, der har lavet regler, altså betyder, at utrolig meget prostitution rykker til Danmark. Vi har et stigende antal prostituerede. Det er ikke noget lækkert liv, det er ikke noget godt liv at være prostitueret, og mange af disse kvinder vil gerne ud af det, men har svært ved det. Der er hele tiden fordele og ulemper ved, om det vil være bedst for disse kvinder, hvis det foregår i det åbne eller det foregår i det skjulte. Jeg er ikke så blåøjet at forestille mig, at vi kan fjerne prostitution fra dag et, jeg siger bare: Lad os nu finde ud af, hvad det gode vil være, hvordan kan kvinderne få det bedst mulige liv?